V myšlienkach týždňa, ktoré uverejňujeme v PLUS 7 dní pravidelne, mal tento rok najviac priestoru Robert Fico, druhý v poradí bol Andrej Danko, ktorému sa v podobných anketách naozaj darí, nuž a ako tretí najviac perlil Robert Kaliňák. Nasledujú ich Igor Matovič, Alojz Hlina a Anton Hrnko. "Tento prach totiž reagoval na magnet. Preto nastáva obrovská otázka, čo skutočne obsahoval prach, ktorý zamoril celé Slovensko," aj týmto sa prezentovali slovenskí politici, konkrétne členovia Kotlebovej ĽSNS v okrese Ružomberok. Riešili záhadu okolo meteorologického úkazu, pri ktorom padal saharský piesok. Nuž, áno, aj títo si získali srdcia a volebné lístky slovenských voličov a tak nech sa páči, ponúkame vám prehľad aspoň niektorých naj myšlienok politikov, ktoré v redakcii PLUS 7 dní pracovne voláme "hlúposti".
"Ja som neprišiel do parlamentu, aby som na Fica vykrikoval, že je sukničkár, a vymenovával mu všetky milenky, ktoré platí z našich daní. Neprišiel som do NR SR, aby som mu vymenoval, čo všetko ukradol. Prišiel som sem, aby som pomohol ľuďom."
Poslanec Národnej rady SR za Sme rodina Boris Kollár